ওয়েব ডেস্ক: নিউটাউনের বিভিন্ন জায়গা থেকে গতরাতে গ্রেফতার ৬ দুষ্কৃতী । পুলিস সূত্রে খবর, গত ১৩ অগাস্ট জ্যোতিনগর অটো স্ট্যান্ড থেকে বোমা ও ধারালো অস্ত্র সহ ২ দুষ্কৃতীকে গ্রেফতার করে পুলিস। তাদের জিজ্ঞাসাবাদ করেই আরও বেশ কয়েকজনের নাম পান গোয়েন্দারা। গোপন সূত্রে খবর পেয়ে গতরাতে নিউটাউনের বিভিন্ন জায়গায় অভিযান চালায় পুলিস। ধরা পড়ে যায় ৬জন। পুলিস সূত্রে খবর, বিভিন্ন ডাকাতির মামলা সহ অন্যান্য অসামাজিক কার্যকলাপের ঘটনায় অভিযুক্ত দুষ্কৃতীরা। অন্যদিকে, বাড়ির সামনে মদ খেয়ে কটূক্তি। প্রতিবাদ করে আক্রান্ত এক মহিলা। মহিলার মাথায় ধারালো অস্ত্র দিয়ে এলোপাথাড়ি আঘাত ৪ দুষ্কৃতীর। ঘটনা মালদার মোথাবাড়ি এলাকার মেঘুটোলা গ্রাম পঞ্চায়েতের দামোদরটোলা গ্রামে। আক্রান্ত মহিলাকে উদ্ধার করে মালদহ মেডিক্যালে ভর্তি করা হয়েছে। তাঁর অবস্থা আশঙ্কাজনক। জানা গিয়েছে, বেশ কয়েকদিন ধরেই এলাকায় মদের আসর বসানো স্থানীয় যুবক পশুপতি রজক ও তার সঙ্গীরা। শুক্রবার রাতেও বসে মদের আসর। সে সময় মহিলা বাড়ির বাইরে বেরিয়ে প্রতিবাদ করতেই এই কাণ্ড। পশুপতি রজক ও তার ৪ সঙ্গীর বিরুদ্ধে থানায় অভিযোগ দায়ের হয়েছে। ঘটনার তদন্ত শুরু করেছে পুলিস।